# Dette bilag er en del af forløbet ”Digitale hjælpemidler på arbejdspladsen” på emu.dkPer H. Digens (AVU-lærer og IT-vejleder) , Kim Brig (AVU-lærer og IT-vejleder) og Maria Juul Frederiksen (Ordblinde- og FVU-lærer) - 2019

FVU DIGITAL TRIN 2 - Case beskrivelse

Rengøringsmedarbejder Thi Anh Nguyen Jensen

Denne case tager udgangspunkt i rengøringsmedarbejderen Thi Anh Nguyen Jensen. Hun kommer oprindeligt fra Vietnam og har været i Danmark i 8 år. Thi Anh taler og forstår dansk på et rimeligt niveau. Hun er tillidsrepræsentant i rengøringsfirmaet.

Thi Anh er ansat i et mellemstort rengøringsfirma, der har mange tosprogede medarbejdere. En del af medarbejderne er sprogligt udfordrede og har berøringsangst i forhold til digitale værktøjer. Medarbejderne har ofte besvær med at læse og forstå varedeklarationer og sikkerhedsanvisninger på rengøringsmidler.

Thi Anhs *primære digitale værktøj* er en tablet, men hun har også adgang til en bærbar computer.

Rengøringsfirmaet ønsker at styrke medarbejdernes kompetencer indenfor følgende områder:

* *alle medarbejdere skal kunne åbne og læse deres lønseddel via e-Boks.*
* *Som tillidsrepræsentant skal Thi Anh blive bedre til at kommunikere digitalt.*
* *medarbejderne skal være i stand til selv at søge og finde instruktionsvideoer på nettet eller på lokal server*
* *den del af medarbejdergruppen der har behov for kompenserende værktøjer, kan selv finde og anvende de relevante værktøjer*

**Forslag til værktøjer:**

* Til informationssøgning er det naturligt at anvende Google og YouTube. Hvis man ønsker en mere privatlivsvenlig browser, kan man fx introducere browseren [DuckDuckGo](https://start.duckduckgo.com/) eller foretage søgninger i *inkognito* tilstand.
* mange virksomheder kommunikerer enten vha. [Microsoft Outlook](https://www.office.com/?omkt=da-dk) eller [Google Suite](https://gsuite.google.dk/intl/da/) pakken. Selvom layoutet er forskelligt, er fremgangsmåden i mange tilfælde ret ens.

* flere og flere programmer får indbygget kompensatoriske værktøjer som indtaling og oplæsning. Programmet [adgang for alle](https://www.adgangforalle.dk/) giver ordblinde og dårlige læsere mulighed for at få vilkårlige tekster oplæst. Indtaling af tekst fungerer bedst i Googles produkter, da Microsoft endnu ikke understøtter indtaling på dansk.